ኤርትራውያን ነፃ መውጣታቸው ላይ ችግር ባይኖርም ፍቺው ፍትሐዊ አልነበረም ይላሉ፡፡ መንግሥት የኢትዮጵያን ሕዝብ አስተያየት ስላልወሰደ ስትራቴጂክ ስህተት እንደፈጸመም ይገልጻሉ፡፡ በመሆኑም ከዚህ በመቀጠል የሚመራው መንግሥት የድንበር ጉዳይን በተመለከተ በኤርትራ ላይ እንደተሠራው ዓይነት ስህተት መድገም እንደሌለበት ይጠቁማሉ፡፡ እንደ አቶ ኃይለሚካኤል አነጋገር፣ “የተበላሸው ነገር እንዲስተካከል እንፈልጋለን፡፡ የሚመጣው መንግሥት በኢትዮጵያና በኤርትራ፣ በሱዳንና በኢትዮጵያ፣ በኬንያና በኢትዮጵያ መካከል ባሉ የድንበር ጉዳዮች ላይ መሥራት አለበት፡፡ የድንበር ጉዳይ ሲኖርም መንግሥት ብቻውን መወሰን የለበትም፡፡ ሕዝብ የማወቅና የመወሰን መብት አለው፡፡ መንግሥት በሕዝብ ላይ ጫና መፍጠር የለበትም፡፡ ካለፈው ስህተት መማር አለብን፡፡”
